ลดภาษีนำเข้าเครื่องจักร
คลังเร่งศึกษาแผนลดภาษีนำเข้าเครื่องจักรเพิ่ม หวังเร่งเครื่องนักลงทุนทันทีหลังผ่านบีโอไอ
27 ส.ค. 2558

คลังเร่งศึกษาแผนลดภาษีนำเข้าเครื่องจักรเพิ่ม หวังเร่งเครื่องนักลงทุนทันทีหลังผ่านบีโอไอ 
นายอภิศักดิ์ ตันติวรวงศ์ รมว.คลัง เปิดเผยว่า รัฐบาลจะเร่งการลงทุนภาคเอกชนโดยจะให้แรงจูงใจพิเศษเพิ่มขึ้น เพราะที่ผ่านมานักลงทุนที่ได้รับการอนุมัติจากคณะกรรมการส่งเสริมการลงทุน (บีโอไอ) ยังไม่ลงทุนทันที เนื่องจากรอเศรษฐกิจให้ฟื้นตัวชัดเจนมากกว่านี้ เบื้องต้นรัฐบาลจึงมีแผนจะให้ผู้ประกอบการสามารถหักลดหย่อนภาษีเพิ่มเติมได้กรณีที่ลงทุนซื้อเครื่องจักรนำเข้า แต่จะลดหย่อนได้เท่าใดนั้นยังอยู่ระหว่างให้สำนักงานเศรษฐกิจการคลัง (สศค.) พิจารณา ซึ่งเรื่องนี้ไม่ต้องใช้งบภาครัฐไม่เป็นภาระกับงบประมาณ
ขณะเดียวกัน จะเสนอมาตรการการเร่งลงทุนโครงการขนาดเล็กให้คณะรัฐมนตรี (ครม.) เห็นชอบ เพื่อเติมเงินเข้าระบบเศรษฐกิจในช่วงสั้นระหว่างรอโครงการลงทุนขนาดใหญ่ ซึ่งมีโครงการขนาดเล็กๆ อีกมากที่พร้อมจะดำเนินการ จะส่งผลดีกับผู้ประกอบการรายเล็กทั่วประเทศ
รมว.คลัง กล่าวว่า การเร่งโครงการลงทุนขนาดเล็กจะทำคล้ายสมัย นายกรณ์ จาติกวณิช อดีต รมว.คลัง ที่มีโครงการไทยเข้มแข็งในช่วงที่เกิดวิกฤตแฮมเบอร์เกอร์และส่งผลต่อเศรษฐกิจไทย และช่วยให้ไทยมีหนี้เสียลดลง แต่แหล่งที่มาของเงินไม่จำเป็นต้องออกกฎหมายพิเศษกู้เงินเหมือนกับโครงการไทยเข้มแข็ง
ด้าน นายกฤษฎา จีนะวิจารณะ ผู้อำนวยการ สศค. กล่าวว่า กำลังเร่งเสนอนวัตกรรมการเงินการคลังใหม่เพื่อปฏิรูปเศรษฐกิจไทย โดยเบื้องต้นเตรียมเสนอฝ่ายนโยบายพิจารณามาตรการทางภาษี เพื่อส่งเสริมให้ผู้ประกอบการลงทุนด้านการพัฒนาและวิจัย (R&amp;D) เพิ่มขึ้น
นอกจากนี้ ยังอยู่ระหว่างการศึกษาลดต้นทุนให้กับผู้ประกอบการเอสเอ็มอี โดยการลดอัตราภาษีการนำเข้าสินค้าวัตถุดิบและเครื่องจักรระยะที่สอง จากที่ก่อนหน้านี้ได้มีการลดไปแล้วประมาณ 2,000 รายการ ซึ่งที่ผ่านมา สศค.ได้ผลักดันกฎหมายหลักประกันทางธุรกิจ ซึ่งผ่านการพิจารณาของสภาแล้ว จะมีผลบังคับในไม่ช้านี้ ซึ่งจะช่วยให้ผู้ประกอบการเอสเอ็มอี และประชาชนเข้าถึงแหล่งเงินทุนเพื่อประกอบการธุรกิจมากขึ้น
สำหรับ สศค.ยังได้เร่งการออกกฎหมายเพื่อรักษาวินัยการเงินการคลังของประเทศ โดยกำหนดชัดเจนกรณีที่หน่วยงานอื่นที่ไม่ใช่ของกระทรวงการคลังไปออกเพื่อเก็บภาษีเองจะทำไม่ได้อีกต่อไป และการสร้างองค์กรอิสระมาเก็บภาษี เพื่อให้การเก็บภาษีมีประสิทธิภาพและเกิดความโปร่งใส